חגי גולדנברג לא יידע להסביר איך זה קרה, אבל בדקה ה-12 המגן הימני של הפועל חדרה מצא עצמו לבד לגמרי מרחק עשרה שערים מהשער של הפועל באר שבע. במקום לכבוש שער שהיה מהמם את המארחת, גולדנברג בעט למשקוף והשאיר את התוצאה על כנה. זו תהיה ההזדמנות האחרונה של חדרה במשחק.
מכאן והלאה הכדור היה בחצי המגרש של חדרה פחות או יותר כל הזמן, כששחקני באר שבע מסתובבים סביב הרחבה בניסיון לפרוץ את מערך ה-1-4-5 הנסוג במיוחד שהציב אורי גוטמן. ברק בכר ביצע שישה שינויים בהרכב ביחס לזה שפתח בשבוע שעבר מול בית"ר ירושלים, כשהמרכזי שבהם היה החזרתו של בן שהר לחוד. החלוץ היה גם הראשון להגיע למצב הבקעה, אך פספס מקרוב את המסגרת של אוסטין אג'ידה.
זו היתה יריית הפתיחה לבליץ של באר שבע, שבין הדקות ה-26 ל-33 איימה ארבע פעמים על השער - רמזי ספורי מחוץ לרחבה, דוד קלטינס וניב זריהן מתוכה. פריצת הדרך הגיעה בדקה ה-40. הגבהה מצוינת של אורן ביטון, שהחליף את שון גולדברג בצד שמאל של ההגנה, הגיעה לנייג'ל האסלביינק, שברח מג'ונתן סיסה וכבש בנגיעה משישה מטרים – 0:1 מוצדק.
באר שבע נמנמה במחצית השנייה, וחדרה נזהרה שלא להעיר אותה. בדקה ה-72 המעט שנותר מהתחרותיות של המשחק הלך לאיבוד כאשר סיסה נגח לשערו את כדור הקרן של אורן ביטון. המגן השמאלי המשיך להיות הכוח המניע בהתקפת באר שבע גם כעבור שלוש דקות, כשהעביר מסירת רוחב שג'ימי מארין, שנכנס רק כמה רגעים קודם לכן, גלגל מקרוב לרשת – 0:3.
בבית"ר ירושלים היו ציפיות אדירות לקראת העונה אחרי מסע הרכש והתוצאות המרשימות בגביע הטוטו, אך ההפסד הערב 2:1 במשחק החוץ מול הפועל רעננה הוריד את המועדון של משה חוגג בחזרה לקרקע. גם רוני לוי צריך אולי לעשות חשבון נפש מקצועי. המאמן זרק להופעת בכורה את דיוגו ורדאסקה אך הבלם שהגיע מסראגוסה היה אחד החלשים במגרש.
בית"ר, עם רוח גבית מאלפים ביציעים, פתחה טוב יותר אך בדקה ה-26 הגיע הפשלה הראשונה של ורדאסקה. איתמר ניצן חיפה על טעות ראשונה בהגנה, אך החזרת כדור איומה של הבלם לעברו הובילה לחטיפה ושער קל ליוג'ין אנסה. שלום אדרי עלה מהספסל בדקה ה-43 במקום דן איינבינדר שנפצע ושוב הוסיף תנופה, אבל אסף צור היה מצוין בשער של רעננה. בדקה ה-59 הוא כבר לא יכול היה להושיע: גדי קינדה שחגג השבוע זימון בכורה לנבחרת, קיבל בישול גאוני משלומי אזולאי, השכיב את צור ושחקן הגנה נוסף, במבצע סטייל אלי אוחנה באוסטרליה, והשווה ל-1:1.
בית"ר חלמה על מהפך, אבל ההגנה שלה המשיכה לסדר חורים ואור דסה, שחגג מול מכבי חיפה, סיפק עוד ערב מרשים. בדקה ה-66 בישול שלו לעמית כהן, המגן השמאלי הצעיר, הסתיים בבעיטה יפה ברגל ימין והותירה את הירושלמים בהלם. ורדאסקה הוסיף טעות נוספת אך עידן שמש החטיא ברשלנות מול ניצן. השופט הוסיף שמונה דקות, אך כל שיצא מכך היא קטטה בין שחקני שתי הקבוצות, בה התערב באופן ביזארי גם הפיזיותרפיסט של רעננה, ובסיומה הורחק אנטואן קונטה בצהוב שני.
רק נקודה לבית"ר אחרי שני משחקים ובמחזור הבא היא תצא לסמי עופר למפגש מול הפועל חיפה, כאשר הלחץ - מוקדם מהצפוי - מתחיל לחלחל לבית וגן.